  Наталья Тетерина Туннэ, 18-тӥ пӧсьтолэзе, «Лудорвай» музей-заповедникын суредась-живописецез Григорий Чайниковез буре ваёнлы сӥзем адӟытон усьтӥськоз. Со улонысь егитэн кошкиз, кулон нуналысеныз 10 ар ортчиз ни. Кызьы иворто радъясьёс, экспозициын 12 удмурт суредасьёслэсь 30-лэсь ятыр ужъёссэс возьматозы. Соос пӧлын Александр Ложкинлэн, Алексей Рычковлэн, Вячеслав Михайловлэн, Валентин Белыхлэн, Владимир Хлебниковлэн, Василий Морозовлэн, Геннадий Кутлыбаевлэн, Денис Никоновлэн, Расиф Батыршинлэн, Сергей Филиповлэн, Станислав Антиповлэн но Татьяна Михайловалэн ужъёссы. ВАТСАН Григорий Чайников 1960-тӥ арын шуркынмонэ Грак ёросын вордскиз, 1976-тӥ арын Вавожысь школаез йылпумъяз. 1978-тӥ арын Удмурт кун университетысь суредаськонъя но графикая факультетэ пыриз, отысь 1982-тӥ арын Суредаськонъя Суриков институтэ выжиз. Григорий Чайников – калыккуспо но росси адӟытонъёсы пыриськись, Россиысь суредасьёслэн огазеяськонзылэн ёзчиез, Россиысь Художествоосъя Академилэн ёзчи-корреспондентэз. Суредаз ӟуч инкуазез, гурт пейзажъёсты, Удмуртиын улӥсьёслэсь портретъёссэс. 2008-тӥ арын куарусёнэ Замоскворечьеын улонысь кошкиз. Удмурт суредасьёслэсь ужъёссэс 8-тӥ гудырикошконозь адӟыны луоз. Тегъёс: Лулчеберет Удмуртия Лудорвай удмуртъёс суредасьёс  